מכבי Hunter חיפה (13-18) תארח את הפועל אילת (15-16) למשחק ה-32 של ליגת ווינר סל ומשחק הבית האחרון בהיכל רענן כץ, לפני סדרת רבע הגמר. הירוקים רוצים מאוד להבטיח את המקום השלישי וזקוקים לניצחון אחד משני המשחקים שנותרו בעונה הסדירה (המשחק האחרון יערך בדרייב אין מול הפועל תל אביב). הפועל אילת שרושמת סיבוב שלישי טוב (4-6) מעוניינת ביתרון ביתיות בסדרת רבע הגמר ותיאורטית היא עוד יכולה להתברג גם במקום השלישי או הרביעי, על חשבון מכבי חיפה או נהריה.
הירוקים הצליחו לסיים משחק חוץ לא פשוט, מול קריית גת שנלחמת על חייה בליגה, עם ניצחון 70-73. בניגוד ל-14 המשחקים האחרונים, בהם קלע בדאבל פיגרס, הפעם גרגורי ורגאס לא הצליח להסתדר עם ההגנה של המקומיים ותרם 5 נקודות בלבד. שלושה שחקנים בירוק בלבד קלעו בספרות כפולות, כאשר רנה רוז'ו עשה זאת בפעם השלישית ברציפות עם 11 נקודות ב-19 דקות, עוז בלייזר היה דומינטי ברבע הראשון וסיים את המשחק עם 10 אישיות. מעל כולם היה הקפטן חנן קולמן, אשר קלע 18 נקודות כולל 4 שלשות מ-7 זריקות.
"המשחק ביום ראשון חשוב לשתי הקבוצות שרוצות לסיים במקום השלישי. אנחנו רוצים לשמור עליו ואילת מנגד שואפים לטפס לשם", אמר קולמן. "הם משחקים מצוין בחודשיים האחרונים וזה יהיה קרב. יש לנו גם חשבון ישן איתם מהעונה שעברה שבה הם הדיחו אותנו בפלייאוף. זה יהיה קרב ואנחנו כבר מצפים למשחק ולאוהדים שלנו שידחפו אותנו קדימה".
וויל גרייבס משחק הרבה לאחרונה, בשמונת המשחקים האחרונים הוא משחק 35 דקות בממוצע למשחק (כולל שתי הארכות). גרייבס ידוע כקלעי מצוין, אבל במשחקים האחרונים הוא גם מרבה לפרגן לחברים, עם 3.0 אסיסטים למשחק בששת המשחקים האחרונים, בעוד שהממוצע העונתי שלו עומד על 1.3 אסיסטים למשחק בלבד. במשחק האחרון הפורוורד הירוק מסר 5 אסיסטים וקבע שיא קריירה חדש בליגת ווינר-סל.
כדי לנצח את אילת כנראה שכדאי שרוז'ו וקולמן יהיו טובים במדי מכבי. בניצחונות הפורוורד תורם 11.2 נקודות לערב (לעומת 7.5 בהפסדים) ואילו הקפטן רושם 11.1 נקודות בניצחונות ו-8.8 נקודות בהפסדים. לעומתם, דווקא כשורגאס וצ'וברביץ' מצטיינים, הירוקים מפסידים. ורגאס קולע 15.7 נקודות בהפסדים ו-12.8 בניצחונות והסנטר הירוק קולע 11.2 כאשר מכבי מנוצחת ו-7.0 נקודות בלבד, כאשר מכבי מנצחת.
הצפוניים מחיפה והדרומיים מאילת נפגשו פעמיים במהלך העונה הסדירה וכל קבוצה ניצחה בביתה. במשחק הראשון שנערך במחזור ה-2 באילת, המקומיים ניצחו 69-72, בתום משחק צמוד ואילו במשחק שנערך בהיכל רענן כץ לפני חמישה חודשים, הציידים בירוק הביסו את אילת 61-79. וויל גרייבס היה מעולה בצד הירוק עם 24 נקודות ו-8 ריבאונדים ומנגד קאליף וויאט הוביל את אילת עם 15 נקודות.
וויאט כנראה מאוד אוהב לראות ירוק בעיניים. בעונה שעברה הוא קבע שיאי קריירה בנקודות (35) ובמדד (37), במשחק מספר 5 בסדרת רבע הגמר בין הקבוצות, בו ניצחה אילת שלבסוף הגיעה לגמר הפלייאוף. אילת נמצאת בתקופה טובה מאוד ועד שהם פגשו את ירושלים ומכבי תל אביב, הם רשמו ארבעה נצחונות רצופים על אשדוד, הפועל תל אביב, חולון ונס ציונה.
מבין ארבעת האמריקאים של אילת, שהם גם הקלעים המובילים של הקבוצה, שחקני מכבי Hunter חיפה כלל לא פגשו שניים מהם, שהצטרפו במהלך העונה. הפורוורד לה קוונטין רוס, שתורם 10.7 נקודות לצד 6.3 ריבאונדים למשחק והגארד דיאנדרה קיין שרושם 11.8 נקודות, 5.1 ריבאונדים ו-2.6 אסיסטים למשחק. את קאליף וויאט (15.3 נקודות ו-4.4 אסיסטים למשחק) הירוקים כאמור מכירים מצוין וגם את אלאדה אמינו הם כבר פגשו והסנטר רשם מולם דאבל-דאבל בשני המשחקים עם 12 נקודות בכל משחק וממוצע של 11 ריבאונדים.